
รายงานสถานการณ์ทางสังคมฉบับที่ 2 พิจารณานำเสนอเรื่องครอบครัว  ซึ่งเป็นสถาบันที่สำคัญสถาบันหนึ่ง  เป็นองค์ประกอบสำคัญในสังคม  เป็นที่ยอมรับว่าหากสถาบันครอบครัวมีความสั่นคลอนไม่มั่นคง  ย่อมส่งผลให้บุคคลที่มาจากครอบครัวนั้นๆ คลอนแคลนไปด้วย  อันจะมีความต่อเนื่องไปสู่สังคมโดยรวม  เพราะครอบครัวคือสถาบันพื้นฐานที่ช่วยหล่อหลอมให้สมาชิกมีการเรียนรู้ในการดำเนินชีวิต  รู้บทบาทหน้าที่  รู้จักปรับตัว  เพื่อให้สามารถอยู่ร่วมกับบุคคลอื่น ๆ ได้อย่างเหมาะสม

ข้อมูลด้านครอบครัวในรายงานฉบับนี้  สามารถนำไปพิจารณาประกอบการตัดสินใจได้ทั้งในระดับผู้บริหาร  และผู้รับผิดชอบดำเนินการ  เป็นตัวชี้วัดสถานการณ์ด้านครอบครัว  และเป็นข้อมูลให้ผู้สนใจได้รับทราบสถานการณ์ด้านครอบครัวอย่างชัดเจนยิ่งขึ้น

การรวบรวม  เรียบเรียงข้อมูลสถานการณ์ทางสังคมฉบับที่ 2 นี้ ได้รับความร่วมมืออย่างดียิ่งจากสำนักงานกิจการสตรีและสถาบันครอบครัว  ทั้งนี้ภารกิจการดำเนินงานจะยังคงก้าวต่อไปข้างหน้าอย่างไม่หยุดยั้ง  การนำเสนอข้อมูลในครั้งนี้  เป็นเพียงส่วนหนึ่งบนถนนสายครอบครัวที่ยังคงทอดยาวไปสู่ความเข้มแข็ง  มั่นคงในภายภาคหน้าอย่างยั่งยืน






